**Broj: 711-I-1368-P-134-19/20-02-17**

Zagreb, 19. lipnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Ivana Slavića, općinskog načelnika Općine Sućuraj,** na 89. sjednici, održanoj 19. lipnja 2020.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Ivana Slavića, općinskog načelnika Općine Sućuraj, zbog moguće povrede članka 7. točke d. ZSSI-a, koja se odnosi na primanje dodatnih naknada za poslove obnašanja javne dužnosti općinskog načelnika, i to 13. prosinca 2017.g. isplaćenog dara za djecu u iznosu od 1.800,00 kn i božićnice u iznosu od 1.000,00 kn te 17. prosinca 2018.g. isplaćenog dara za djecu u iznosu od 2.400,00 kn i božićnice u iznosu od 2.000,00 kn, istovremeno uz primanje plaće za obnašanje dužnosti općinskog načelnika Općine Sućuraj.**

1. **Poziva se dužnosnik Ivan Slavić da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Povjerenstvo je po službenoj dužnosti dana 15. travnja 2019.g. pod brojem 711-U-1686-P-134/19-01-3 otvorilo predmet protiv dužnosnika Ivana Slavića, općinskog načelnika Općine Sućuraj, nakon provedenog postupka redovite provjere.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu istog Zakona, stoga je i dužnosnik Ivan Slavić povodom obnašanja dužnosti općinskog načelnika Općine Sućuraj obvezan postupati sukladno odredbama ZSSI-a. Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Uvidom Registar dužnosnika koji ustrojava i vodi Povjerenstvo, utvrđeno je da je dužnosnik Ivan Slavić izabran za općinskog načelnika Općine Sućuraj u mandatu 2017.-2021.g. te da je dužnosnik istu dužnost obnašao i u mandatu 2013.-2017.g.

Dužnosnik je Povjerenstvu podnio izvješće o imovinskom stanju povodom promjene dana 17. srpnja 2018.g. u kojem je u dijelu izvješća „Podatci o ostalim prihodima“ naveo „ne postoji“ te je naveo da dužnost općinskog načelnika Općine Sućuraj obnaša profesionalno, u zasnovanom radnom odnosu, uz primanje plaće.

Neposrednim uvidom u informacijski sustav Porezne uprave na temelju dodijeljenog ovlaštenja, Povjerenstvo je prikupilo podatke o primitcima koje je dužnosnik ostvario u razdoblju u kojem ga obvezuju odredbe ZSSI-a, iz kojih proizlazi da je dužnosnik pored plaće koju je primao za obnašanje dužnosti općinskog načelnika Općine Sućuraj, tijekom trajanja mandata, ostvario i dodatne naknade. Iz informacijskog sustava Porezne uprave utvrđeno je da je dužnosniku Općina Sućuraj isplatila dodatne naknade za poslove obnašanja javne dužnosti, i to dana 13. prosinca 2017.g. dar za djecu u iznosu od 1.800,00 kn i božićnica u iznosu od 1.000,00 kn, a dana 17. prosinca 2018.g. dar za djecu u iznosu od 2.400,00 kn i božićnica u iznosu od 2.000,00 kn (šifra primitka 22).

Člankom 7. točkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti.

Dar za djecu i božićnica predstavljali bi dodatnu naknadu isplaćenu dužnosniku, a navedenom zakonskom odredbom dužnosnicima je zabranjeno za vrijeme obnašanje dužnosti pored plaće, primati drugu naknadu za poslove obnašanja javne dužnosti.

Povjerenstvo je na temelju podataka Porezne uprave, steklo saznanja iz kojih proizlazi da bi primanjem dodatnih naknada uz plaću koju je dužnosnik primao za profesionalno obnašanje dužnosti općinskog načelnika Općine Sućuraj, dužnosnik Ivan Slavić počinio moguću povredu članka 7. točke c) ZSSI-a.

Poziva se dužnosnik Ivan Slavić da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja ove odluke te da dostavi Povjerenstvu relevantnu dokumentaciju s kojom raspolaže.

Slijedom navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Ivan Slavić, elektronička dostava
2. Objava na internetskoj stranici Povjerenstva
3. Pismohrana